Document ID: 32009D0096

ΑΠΌΦΑΣΗ ΤΗΣ ΕΠΙΤΡΟΠΉΣ
της 12ης Δεκεμβρίου 2008
σχετικά με την έγκριση του δεύτερου ενημερωμένου καταλόγου των τόπων κοινοτικής σημασίας για την ατλαντική βιογεωγραφική περιοχή κατ’ εφαρμογή της οδηγίας 92/43/ΕΟΚ του Συμβουλίου
[κοινοποιηθείσα υπό τον αριθμό Ε(2008) 8119]
(2009/96/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας (1), και ιδίως το άρθρο 4 παράγραφος 2 τρίτο εδάφιο,
Εκτιμώντας τα ακόλουθα:
(1)
Η ατλαντική βιογεωγραφική περιοχή που αναφέρεται στο άρθρο 1 στοιχείο γ) σημείο iii) της οδηγίας 92/43/ΕΟΚ, περιλαμβάνει και την επικράτεια της Ιρλανδίας, των Κάτω Χωρών και του Ηνωμένου Βασιλείου, καθώς και τμήματα του Βελγίου, της Δανίας, της Γαλλίας, της Γερμανίας, της Πορτογαλίας και της Ισπανίας, όπως προσδιορίζεται στον βιογεωγραφικό χάρτη που εγκρίθηκε στις 25 Απριλίου 2005 από την επιτροπή η οποία έχει συσταθεί βάσει του άρθρου 20 της εν λόγω οδηγίας, εφεξής η «επιτροπή ενδιαιτημάτων».
(2)
Είναι ανάγκη, στο πλαίσιο της διαδικασίας που άρχισε το 1995, να επιτευχθεί περαιτέρω πρόοδος όσον αφορά την πραγματική συγκρότηση του δικτύου Natura 2000, το οποίο αποτελεί καθοριστικής σημασίας συνιστώσα της προστασίας της βιοποικιλότητας στην Κοινότητα.
(3)
Ο αρχικός κατάλογος και ο πρώτος ενημερωμένος κατάλογος των τόπων κοινοτικής σημασίας για την ατλαντική βιογεωγραφική περιοχή, κατά την έννοια της οδηγίας 92/43/ΕΟΚ, θεσπίστηκαν αντίστοιχα με τις αποφάσεις της Επιτροπής 2004/813/ΕΚ (2) και 2008/23/ΕΚ (3). Βάσει του άρθρου 4 παράγραφος 4 και του άρθρου 6 παράγραφος 1 της οδηγίας 92/43/ΕΟΚ το ενδιαφερόμενο κράτος μέλος χαρακτηρίζει τους τόπους που περιλαμβάνονται στον κατάλογο των τόπων κοινοτικής σημασίας για την ατλαντική βιογεωγραφική περιοχή ως ειδικές περιοχές διατήρησης, το ταχύτερο δυνατόν και το αργότερο εντός εξαετίας, καθορίζοντας τις προτεραιότητες διατήρησης και τα αναγκαία μέτρα διατήρησης.
(4)
Στο πλαίσιο της δυναμικής προσαρμογής του δικτύου Natura 2000, επανεξετάζονται οι κατάλογοι των τόπων κοινοτικής σημασίας. Επομένως, είναι αναγκαίο να ενημερωθεί για δεύτερη φορά ο κατάλογος της ατλαντικής περιοχής.
(5)
Εξάλλου, η δεύτερη ενημέρωση του καταλόγου τόπων κοινοτικής σημασίας για την ατλαντική βιογεωγραφική περιοχή είναι αναγκαία για να συμπεριληφθούν και οι επιπλέον τόποι που έχουν προταθεί μετά το 2006 από τα κράτη μέλη ως τόποι κοινοτικής σημασίας για την ατλαντική βιογεωγραφική περιοχή κατά την έννοια του άρθρου 1 της οδηγίας 92/43/EΟΚ. Οι υποχρεώσεις που απορρέουν από το άρθρο 4 παράγραφος 4 και το άρθρο 6 παράγραφος 1 της οδηγίας 92/43/ΕΟΚ ισχύουν το ταχύτερο δυνατό και το αργότερο εντός έξι ετών από την έγκριση του δεύτερου ενημερωμένου καταλόγου των τόπων κοινοτικής σημασίας για την ατλαντική βιογεωγραφική περιοχή.
(6)
Εξάλλου, η δεύτερη ενημέρωση του καταλόγου των τόπων κοινοτικής σημασίας για την ατλαντική βιογεωγραφική περιοχή είναι απαραίτητη ώστε να ληφθούν οι μεταβολές των σχετικών με τους τόπους πληροφοριών τις οποίες ενδεχομένως υπέβαλαν τα κράτη μέλη μετά την έγκριση του αρχικού και του δεύτερου κοινοτικού καταλόγου. Απ’ αυτή την άποψη, ο δεύτερος ενημερωμένος κατάλογος των τόπων κοινοτικής σημασίας για την ατλαντική βιογεωγραφική περιοχή αποτελεί ενοποιημένη έκδοση του αρχικού καταλόγου τόπων κοινοτικής σημασίας για την ατλαντική βιογεωγραφική περιοχή. Ωστόσο, επιβάλλεται να τονιστεί ότι οι υποχρεώσεις που απορρέουν από το άρθρο 4 παράγραφος 4 και το άρθρο 6 παράγραφος 1 της οδηγίας 92/43/ΕΟΚ είναι εφαρμοστέες το ταχύτερο δυνατόν και το αργότερο εντός έξι ετών από την ημερομηνία έγκρισης του αρχικού ή του πρώτου ενημερωμένου καταλόγου των τόπων κοινοτικής σημασίας για την ατλαντική βιογεωγραφική περιοχή, ανάλογα με το ποιος είναι ο κατάλογος στον οποίο ένας τόπος κοινοτικής σημασίας περιελήφθη για πρώτη φορά με αυτή του την ιδιότητα.
(7)
Για την ατλαντική βιογεωγραφική περιοχή, κατάλογοι προτεινόμενων τόπων κοινοτικής σημασίας, κατά την έννοια του άρθρου 1 της οδηγίας 92/43/ΕΟΚ, διαβιβάστηκαν στην Επιτροπή από τα ενδιαφερόμενα κράτη μέλη, σύμφωνα με το άρθρο 4 παράγραφος 1 της οδηγίας, μεταξύ Μαρτίου 2002 και Δεκεμβρίου 2007.
(8)
Οι κατάλογοι προτεινόμενων τόπων συνοδεύονταν από πληροφορίες για καθέναν από αυτούς, οι οποίες υποβλήθηκαν με το έντυπο που καθορίστηκε με την απόφαση 97/266/EΚ της Επιτροπής, της 18ης Δεκεμβρίου 1996, όσον αφορά έντυπο πληροφοριών για τους προτεινόμενους τόπους Natura 2000 (4).
(9)
Οι εν λόγω πληροφορίες περιλαμβάνουν τον πλέον πρόσφατο και οριστικό χάρτη κάθε τόπου, που έχει διαβιβάσει το αντίστοιχο κράτος μέλος, την ονομασία, τη θέση και την έκτασή του, καθώς και τα δεδομένα που προκύπτουν από την εφαρμογή των κριτηρίων του παραρτήματος ΙΙΙ της οδηγίας 92/43/EΟΚ.
(10)
Βάσει του σχεδίου καταλόγου που κατάρτισε η Επιτροπή σε συμφωνία με κάθε άμεσα ενδιαφερόμενο κράτος μέλος, στο οποίο επίσης προσδιορίζονται οι τόποι που φιλοξενούν τύπους φυσικών ενδιαιτημάτων προτεραιότητας ή είδη προτεραιότητας, θα πρέπει να εγκριθεί δεύτερος ενημερωμένος κατάλογος επιλεγμένων τόπων κοινοτικής σημασίας για την ατλαντική βιογεωγραφική περιοχή.
(11)
Οι γνώσεις όσον αφορά την ύπαρξη και την κατανομή των διαφόρων τύπων φυσικών ενδιαιτημάτων και ειδών εξελίσσονται συνεχώς, συνεπεία της εποπτείας που έχει επιβληθεί σύμφωνα με το άρθρο 11 της οδηγίας 92/43/EΟΚ. Ως εκ τούτου, για την αξιολόγηση και την επιλογή των τόπων σε κοινοτικό επίπεδο χρησιμοποιήθηκαν οι βέλτιστες διαθέσιμες πληροφορίες.
(12)
Ορισμένα κράτη μέλη δεν έχουν προτείνει αρκετούς τόπους επί του παρόντος ώστε να πληρούνται οι απαιτήσεις της οδηγίας 92/43/ΕΟΚ για ορισμένους τύπους ενδιαιτημάτων και ορισμένα είδη. Για τους εν λόγω τύπους ενδιαιτημάτων και τα είδη δεν είναι δυνατόν, ως εκ τούτου, να θεωρηθεί ότι το δίκτυο έχει ολοκληρωθεί. Λαμβανομένων υπόψη των καθυστερήσεων που παρατηρήθηκαν σε ό, τι αφορά τη λήψη των πληροφοριών και την επίτευξη συμφωνιών με τα κράτη μέλη, είναι αναγκαίο να εγκριθεί δεύτερος ενημερωμένος κατάλογος τόπων ο οποίος θα χρειαστεί να αναθεωρηθεί σύμφωνα με τις διατάξεις του άρθρου 4 της οδηγίας 92/43/EΟΚ.
(13)
Δεδομένου ότι εξακολουθούν να είναι ελλιπείς οι γνώσεις όσον αφορά την ύπαρξη και την κατανομή ορισμένων τύπων φυσικών ενδιαιτημάτων του παραρτήματος Ι και ειδών του παραρτήματος ΙΙ της οδηγίας 92/43/ΕΟΚ, δεν πρέπει να συναχθεί οριστικό συμπέρασμα όσον αφορά την ολοκλήρωση ή μη του δικτύου. Ο κατάλογος θα πρέπει να αναθεωρηθεί, εφόσον χρειαστεί, σύμφωνα με τις διατάξεις του άρθρου 4 της οδηγίας 92/43/EΟΚ.
(14)
Για λόγους σαφήνειας και διαφάνειας επιβάλλεται να αντικατασταθεί η απόφαση 2008/23/EΚ.
(15)
Τα μέτρα που προβλέπει η παρούσα απόφαση είναι σύμφωνα με τη γνώμη της επιτροπής ενδιαιτημάτων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο παράρτημα της παρούσας απόφασης παρατίθεται ο δεύτερος ενημερωμένος κατάλογος τόπων κοινοτικής σημασίας για την ατλαντική βιογεωγραφική περιοχή σύμφωνα με το άρθρο 4 παράγραφος 2 τρίτο εδάφιο της οδηγίας 92/43/ΕΟΚ.
Άρθρο 2
Η απόφαση 2008/23/EΚ καταργείται.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 12 Δεκεμβρίου 2008.

Labels: 12
18
20